弟茝飲至醉醉歸蹶道中荆棘中
作者：陳著
朝代：宋

paragraphs: 聖俞小飲亦百杯，高叉兩手無欹頹。
曼卿登樓終日飲，端坐人謂神仙來。
二賢佳語三百載，磊磊亦有梅山在。
有人招邀無不如，吞吸樽罍氣如海。
夜來一醉不爲淫，歸路胡爲不自禁。
蹴壓荆棘卧霜草，接䍦倒著披衣襟。
我來相問胡乃爾，笑而答之言纚纚。
禮豈爲我輩設哉，君特未知其趣耳。
今日何日要如何，宇宙偪仄蜂一窠。
進不得以事業見，退老溪曲山之阿。
當時仰天月如水，恍惚采石江頭逢醉李。
或時展轉見鄰簷，如席同舍郎家甕邊地。
以形骸觀若狂疏，外形骸觀方見吾。
世人總被形役心，我獨了了心存初。
淵明對菊敗籬下，豈其嗜酒誰知者。
少陵非愛牛炙酒，花鳥感時詩淚瀉。
一聞此語心神驚，大夢忽覺暗忽明。
自今有酒但相覓，從人看我兄弟醉中醒。